b'\n_START_ARTICLE_\nNeathan Gibson\n_START_SECTION_\nUra\n_START_PARAGRAPH_\nGibson pelasi yliopistojalkapalloa opiskellessaan Yhdysvalloissa floridalaisessa Lynn Universityss\xc3\xa4, josta h\xc3\xa4n valmistui vuonna 1994. My\xc3\xb6hemmin samana vuonna h\xc3\xa4n teki ensimm\xc3\xa4isen ammattilaissopimuksensa sis\xc3\xa4liiga Continental Indoor Soccer Leaguessa pelanneen San Jose Grizzliesin kanssa. Sittemmin h\xc3\xa4n pelasi malesialaisessa Football Association of Sarawakissa, jonka kanssa h\xc3\xa4n ylsi kerran Malesian jalkapalloliiton cupin loppuotteluun, ruotsalaisessa IFK Norrk\xc3\xb6pingiss\xc3\xa4 ja japanilaisessa Albirex Niigatassa._NEWLINE_Gibson siirtyi Suomen Veikkausliigan Myllykosken Palloon kesken kauden 1998. Kaudella 1999 h\xc3\xa4n teki MyPalle 12 maalia, jotka oikeuttivat maalitilaston jaettuun toiseen sijaan, ja kaudella 2000 yhden v\xc3\xa4hemm\xc3\xa4n. MyPa saavutti molemmilla kausilla SM-pronssia ja Gibson oli joukkueen paras maalintekij\xc3\xa4._NEWLINE_Suomesta Gibson palasi Yhdysvaltoihin. H\xc3\xa4n pelasi kaudella 2001 sek\xc3\xa4 Major League Soccerin Colorado Rapidsiss\xc3\xa4 ett\xc3\xa4 A-Leaguen Rochester Raging Rhinosissa, joka saavutti liigan mestaruuden. Kausi oli h\xc3\xa4nen viimeisens\xc3\xa4 huipputasolla, mutta h\xc3\xa4n on my\xc3\xb6hemmin pelannut muutamia otteluita USL Premier Development Leaguen Des Moines Menacessa ja West Michigan Edgess\xc3\xa4._NEWLINE_Gibson valmensi poika- ja tytt\xc3\xb6joukkueita pelatessaan Japanissa ja Suomessa, ja on Yhdysvaltoihin palattuaan hankkinut Yhdysvaltain jalkapalloliiton A-valmentajalisenssin. H\xc3\xa4n on toiminut Premier Development Leaguen Des Moines Menacen pelaajana, apulaisvalmentajana ja akatemiavalmentajana, West Michigan Edgen valmennusp\xc3\xa4\xc3\xa4llikk\xc3\xb6n\xc3\xa4 ja PDL-joukkueen p\xc3\xa4\xc3\xa4valmentajana, Grand Valley Soccer Clubin valmennusp\xc3\xa4\xc3\xa4llikk\xc3\xb6n\xc3\xa4, michiganilaisen Ferris State Universityn naisten joukkueen p\xc3\xa4\xc3\xa4valmentajana sek\xc3\xa4 W-Leaguen West Chicago Firewomenin p\xc3\xa4\xc3\xa4valmentajana. Huhtikuussa 2010 Gibson palasi Des Moines Menaceen, jossa h\xc3\xa4n toimii PDL-joukkueen apulaisvalmentajana ja akatemian valmennusp\xc3\xa4\xc3\xa4llikk\xc3\xb6n\xc3\xa4.'